Jizzax (shahar)

**Jizzax** − Oʻzbekiston Respublikasining Jizzax viloyatidagi shahar. Viloyatning maʼmuriy, iqtisodiy va madaniy markazi.

Shahar Sangzor daryosi boʻyida, Nurota tizmasining shimoliy etaklarida, Mirzachoʻl dashtining janubiy qismida, 460 m balandlikda, Toshkent-Samarqand temir yoʻli va Katta Oʻzbekiston trakti yoqasida joylashgan. Maydoni 0,1 ming km² (49640 ga). 2023-yilning 1-aprel holatiga Jizzax viloyatining doimiy aholisi soni 1 483,1 ming kishini, Jizzax shahar aholisi esa 188,3 ming kishini tashkil etgan.

## Etimologiyasi
Eng mashhur versiyalardan biriga koʻra, shahar nomi soʻgʻdcha „Dizak“ soʻzidan kelib chiqqan boʻlib, „kichik qal’a“ degan maʼnoni anglatadi.

## Tarixi
Yunon solnomachilari Gazoni alohida tilga olishadi. Arxeologlar Gazo shahrining oʻrnini aniq va asosli tayin etmasalarda, tarixiy manbalarda uni Samarqand va Toshkent oraligʻida joylashganligi aytiladi. Olimlar Gazoni qadimiy Jizzax deb taxmin qiladilar. 

Jizzax Oʻrta Osiyodan oʻtgan bir necha qadimiy karvon yoʻlining tutashgan joyida vujudga kelgan. Yozma manbalarda ilk bor arab geograf olimlari va sayyohlaridan Ibn Havkal va Muqaddasiplarning asarlarida Ustrushonaning Faknon viloyatidagi shahar deb tilga olinadi. Shahar arablar istilosidan oldin ham mavjud boʻlgan.

Jizzax IX−X asrlarda Somoniylar, XI−XIII asr boshida Qoraxoniylar, Xorazmshohlar davlati, XIV−XV asrlarda Temuriylar davlati, XVI−XVIII asr 1-yarmida Buxoro xonligi, XVIII asr 2-yarmidan 1866-yilgacha Buxoro amirligiga tobe boʻlgan.

Shahar bir necha marta inqirozga uchrab, yana qayta tiklangan. XVI−XVII asrlarda aholi hozirgi eski bozordagi Oʻratepaga koʻchgan. XIX asr 60-yillarida u ham harobaga aylangan. Keyinchalik yana tiklangan. XIX asr 2-yarmidan Turkiston general gubernatorligi tarkibiga kiritilgan. Jizzaxda tegirmon, juvozxona, temirchilik ustaxonalari, kulolchilik korxonalari va boshqalar ishlab turgan. Shahar XVI−XIX asrlarda koʻpgina tarixiy voqealarning guvohi boʻlgan. 1571-yilda Abdullaxonning Dashti qipchoq xoni Boboxon va Toshkent hokimi Darveshxon bilan Jizzaxdagi toʻqnashuvi shaharga koʻp talafot yetkazgan. 1866-yil 12−18-oktyabrda Jizzax qalʼasi rus bosqinchilari tomonidan toʻpga tutilib, vayronaga aylantirilgan. 1916-yildagi Jizzax isyonida shahar rus mustamlakachilari tomonidan yana vayron qilinib, aholi beshafqat qirilgan.

Jizzaxda 1920-yillardan boshlab yangi korxonalar qurilgan. 1930-yil mahalliy xom ashyo bilan ishlaydigan ohak zavodi, 1932-yil shahar elektr stansiyasi, 1942-yilda paxta zavodi, 1943-yilda qishloq xoʻjaligi mashinalarini taʼmirlaydigan zavod, 1949-yilda yogʻ-pishloq zavodi, 1960-yilda Oʻzbekistonda eng yirik binokorlik materiallari kombinati ishga tushdi. Mirzachoʻl va Qarshi choʻllarini sugʻorish uchun polietilen quvurlar va polixlorvinil mahsulotlari ishlab chiqariladigan kimyo kombinati (1969), elevator, un zavodi va aralash yem ishlab chiqariladigan sexdan iborat un kombinati qurildi (1970). 1971-yilda gʻisht zavodi va Toshkent trikotaj firmasi filialining birinchi bosqichi foydalanishga topshirildi. Shuningdek, non zavodi, tikuvchilik fabrikasi mahsulot bera boshladi.

## Geografiyasi
Shaharning maydoni taxminan 0,1 ming km² (49640 ga). Jizzax Sangzor daryosi vodiysida, Nurota togʻlarining shimoliy etagida, Mirzachoʻl dashtining janubida joylashgan.

Shahar Toshkentdan 180 km janubi-gʻarbda, Samarqanddan 90 km shimoli-sharqda joylashgan. Jizzax shahri egallab turgan hudud Jizzax viloyatining Sharof Rashidov tumani bilan chegaradosh.

## Iqlimi
Iqlimi keskin kontinental. Yanvardagi oʻrtacha harorat 1,5°, minimum − 35°, iyulda oʻrtacha haorat 28,5°, maksimum − 46°.

## Mahallalar ''(Mahalla Fuqarolar Yig'ini)''
'''Jizzaxlik''' '''MFY'''- Jizzax shahridagi mahalla nomi. Mazkur mahalla 2013-yil 30-avgustda davlat ro‘yxatiga olingan. Mahalla shahardagi qadimiy mahallalardan biri bo‘lib, qadimiy Jizzaxning markaziy qismi, bozor va hunarmandlar rastasi ham shu mahalla hududida joylashgan. Mahalla hududi o‘tmishda uchga bo‘lingan, jizzaxlik, havastlik, sovungarlik. Jizzaxliklar shaharning qadimgi qo‘rg‘onida yashagan, o‘troq mahalliy aholi. Keyinchalik qo‘rg‘ondan ko‘chib chiqib, hozirgi Jizzaxlik mahallasi o‘rnida muqim yashab qolgan tubjoy aholi vakillari, qo‘rg‘onliklar demakdir. Sayiljoyi, Qassoblik mahallalari va Sharof Rashidov tumani bilan chegaradosh. Umumiy yer maydoni 167 ga, xonadonlar soni 700 tani, aholi soni esa 5600 nafarni tashkil etadi. Jizzaxlik - (Jizzax+lik) mazkur joydan yetishib chiqqan insonlarni ko‘rsatadi.

**[[Alisher Navoiy]] MFY** - Jizzax shahridagi mahalla nomi. Mazkur mahalla 2013-yil 30-avgustda davlat ro‘yxatiga olingan. Shahar markazidan 1 km masofada joylashgan bo‘lib, shahardagi Madaniyat, Kimyogar, Mirzo Ulug‘bek, Obod, Hamid Olimjon, Toshloq va Sangzor mahallalari bilan chegaradosh. Umumiy yer maydoni 79 ga, xonadonlar soni 1115 tani, aholi soni esa 4630 nafarni tashkil etadi. Jizzax shahridagi ushbu mahalla buyuk turkiy shoir va Temuriylar davlati arbobi Alisher Navoiy sharafiga nomlangan.

**[[Amir Temur]] MFY** - Jizzax shahridagi mahalla nomi. Mazkur mahalla 2013-yil 30-avgustda davlat ro‘yxatiga olingan. Shahar markazidan 10 km masofada joylashgan bo‘lib, G‘allaorol tumani, Sharof Rashidov tumanlari bilan chegaradosh. Umumiy yer maydoni 4137km kv, xonadonlar soni 1550 tani, aholi soni esa 8937 tani tashkil etadi. A.Temur mahallasi Jizzax qalʼa shahri Nurota va Turkiston tizma tog‘larini ajratib turuvchi, kengligi 120-130 metrga to‘g‘ri keluvchi Ilono‘tti (Temur darvozasi) darasi sharq tomonida joylashgan. Amir Temur - (1336-yil 9-aprel - 1405-yil 18-fevral) o‘rta asrlarning buyuk turkiy askari va qoʻmondoni, Temuriylar imperiyasi asoschisi, Oltin O‘rda, Mamluk sultonligi, Dehli sultonligi, Usmonlilar davlati, Kavkaz va Erondagi davlatlarni yengishi ortidan musulmon olamining toʻla yetakchisi, yeri 4,4 mln km² ga yetishgan 14 - yuzyillikning eng kuchli davlat quruvchisi, 35 yillik boshqaruvi va yurishlari chogʻida biror urushni yutqazmagan qoʻshinboshi, oʻtmishda koʻrilgan uchta buyuk harbiy-taktik urush va yurish qoʻmondonlaridan biri, Temuriylar uygʻonish davri asoschisi, ilm-fan, meʼmorchilik, sanʼat va adabiyot homiysi. Ushbu mahalla buyuk sarkarda Amir Temur sharafiga nomlangan.

**Bunyodkor MFY** - Jizzax shahridagi mahalla nomi. Mazkur mahalla 2009-yil 30-avgustda davlat ro‘yxatiga olingan. Shahar markazidan 5 km masofada joylashgan bo‘lib, Qaliya, Nurliobod, Do‘tlik, Yoshlik, Sharof Rashidov tumanining Qangli, Nurafshon mahallalari bilan chegaradosh. Umumiy yer maydoni 170 ga, xonadonlar soni 1378 tani, aholi soni esa 6835 tani tashkil etadi. Bunyodkor - Mustaqillikdan keyin atalgan mazkur so‘zga “O‘zbek tilining izohli lug‘ati”da quyidagicha izoh beriladi: “asos soluvchi, barpo qiluvchi, yaratuvchi” (O‘zbek tilining izohli lug‘ati, I jild, 522-bet)

**[[Amir Temur bogʻlari|Bog'ishamol]] MFY** - Jizzax shahridagi mahalla nomi. Mazkur mahalla 1993-yil 30-oktabrda davlat ro‘yxatiga olingan. Mahalla Sangzor, Shodlik, Xayrobod, Amir Temur mahallalari bilan chegaradosh. Umumiy yer maydoni 64 ga, xonadonlar soni 406 tani, aholi soni esa 2358 tani tashkil etadi. 1397-yilda Amir Temur tomonidan o‘zining Mironshoh qizi nevarasiga bag‘ishlab, Bog‘ishamol barpo etilgan, u “Shamolli bog‘” ma’nosini ifodalaydi.

**Do'stlik MFY** - Jizzax shahridagi mahalla nomi. Mazkur mahalla 2005-yil 30-avgustda davlat ro‘yxatiga olingan. Shahar markazidan 4 km masofada joylashgan bo‘lib, Z.M.Bobur, Obod, Bunyodkor, Ittifoq hamda Sharof Rashidov tumanining Hamid Olimjon mahallalari bilan chegaradosh. Umumiy yer maydoni 76 ga, xonadonlar soni 1005 tani, aholi soni esa 5203 tani tashkil etadi. Do‘stlik deb atalishiga sabab, ilk bor mahallada 13 ta millat vakillari istiqomat qiladigan Ittifoq va Hamid Olimjon mahallalaridan ajratib olingan. Otaxon va onaxonlar millatlar tinch-totuv, ahil-inoq, erkin, faravon bo‘lsin degan maqsadda Do‘stlik mahallasi deya nom berilgan. Do‘stlik mahallasida har tomonlama qulay tabiiy sharoitlar bor, ko‘p millatli fuqarolardan iborat. Mahallada o‘zbek, tojik, qirg‘iz, rus, tatar, qozoq, koreys millatiga mansub fuqarolar ham yashashadi. Do‘stlik - so‘zi ijtimoiy-axloqiy va psixologik tushuncha. O‘zaro hurmat, yoqtirish, manfaatlarning umumiyligi yaqinlik, bir-birini tushinishga asoslangan kishilar o‘rtasidagi munosabatni ifodalaydi. Do‘stlik millat va xalqlar o‘rtasidagi ijobiy aloqalarda ham o‘z ifodasini topadi.

**[[Hamid Olimjon]] MFY** - Jizzax shahridagi mahalla nomi. Mazkur mahalla 2013-yil 6-iyunda davlat ro‘yxatiga olingan. Alisher Navoiy, Mirzo Ulug‘bek, Tichlik, Xayrobod, Sangzor mahallalari bilan chegaradosh. Umumiy yer maydoni 75 ga, xonadonlar soni 681 tani, aholi soni esa 3648 tani tashkil etadi. Hamid Olimjon - (1909.12.12. Jizzax - 1944.03.07. Toshkent) shoir, adabiyotshunos, publitsist va jamoat arbobi nomiga mahalla nomi qo‘yilgan.

**Ittifoq MFY** - Jizzax shahridagi mahalla nomi. Mazkur mahalla 2013-yil 30-avgustda davlat ro‘yxatiga olingan. Shahar markazidan 8 km masofada joylashgan bo‘lib, Z.M.Bobur, Do‘stlik, Yoshlik, Qaliya mahallalari bilan chegaradosh. Umumiy yer maydoni 79 ga, xonadonlar soni 3060 tani, aholi soni esa 11650 tani tashkil etadi. Ittifoq - ahil-inoq, birlashmoq ma’nolarini anglatadi. 

**Kimyogar MFY** - Jizzax shahridagi mahalla nomi. Mazkur mahalla 2013-yil 30-avgustda davlat ro‘yxatiga olingan. Obod, Madaniyat, Alisher Navoiy mahallalari bilan chegaradosh. Umumiy yer maydoni 76.48 ga, xonadonlar soni 1778 tani, aholi soni esa 6378 tani tashkil etadi. Mustaqillikdan keyin mahallaga kimyogar nomi berilgan, bunga mahalladagi asosiy binolar Jizzax kimyo (plastmassa) zavodi tomonidan bunyod etilgani hamda ularda zavodining ishchi-xizmatchilari yashayotganligi sabab bo‘lgan. Kimyogar - kimyo ilmi bilan shug‘illanuvchi shaxs - kimyogar.

**[[Madaniyat]] MFY** - Jizzax shahridagi mahalla nomi. Mazkur mahalla 2017-yil 12-aprelda davlat ro‘yxatiga olingan., Kimyogar, Bobur, Alisher Navoiy, Mirzo Ulug‘bek, Qaliya mahallalari bilan chegaradosh. Umumiy yer maydoni 67 ga, xonadonlar soni 1334 tani, aholi soni esa 6167 tani tashkil etadi. Toponim nomi jamiyatning ishlab chiqarish, ijtimoiy va ma’naviy hayotida qo‘lga kiritgan yutuqlari majmuasini ifodalaydi. O‘qimishlilik, ta’lim-tarbiya ko‘rganlik, ziyolilik, ma’rifatlilik, ham madaniyatga erishmoqdir. Mahallani shunday nomlanishiga ana shu ma’nolar asos bo‘lgan.

**[[Mirzo Ulugʻbek|Mirzo Ulug'bek]] MFY** - Jizzax shahridagi mahalla nomi. Mazkur mahalla 2014-yil 19-fevralda davlat ro‘yxatiga olingan. Qaliya, Nurliobod, Madaniyat, Tinchlik mahallalari va Sharof Rashidov tumani bilan chegaradosh. Umumiy yer maydoni 170 ga, xonadonlar soni 1383 tani, aholi soni esa 4065 tani tashkil etadi. Kishi ismi asosida mahalla nomi qo‘yilgan. Mirzo Ulug‘bek - (1394-y. Mashxad- 1449-y. Samarqand). Amir Temur nabirasi, Shoxruh Mirzo o‘g‘li. Davlat arbobi, sarkarda, buyuk o‘zbek astronomi, va matematik. Mahalla mana shunday buyuk vatandoshimiz nomi bilan atalgan.

'''Navro'z''' **MFY** - Jizzax shahridagi mahalla nomi. Mazkur mahalla 2013-yil 30-avgustda davlat ro‘yxatiga olingan. Turon, Shodlik, Sangzor, Alisher Navoiy mahallalari bilan chegaradosh. Umumiy yer maydoni 38 ga, xonadonlar soni 696 tani, aholi soni esa 4274 tani tashkil etadi. Toponim fors-tojik tilida nav-yangi, ro‘z-kun, ya’ni, yangi kun, yangi yil ma’nolarini ifodalaydi. Shamsiy yilning birinchi kuni, hamal oyining boshlanishi 21-martga to‘g‘ri keladi. Yangi yil Navro‘z bayrami sifatida nishonlanadi. Kecha kunduzning vaqt jihatidan teng bo‘lgan davri, dehqonlar hisobida bahorning birinchi kuni, xalq sayli va bayrami. Mahalla nomi milliy bayram sifatida nishonlanadigan Navro‘z bilan bog‘liq. O‘zbek va boshqa sharq xalqlarining bir necha ming yillik tarixiy, an’anaviy, qadimiy va milliy bayrami sharafiga rasmiy-ma’muriy tarzda mahalla nomi Navro‘z deb atalgan. Navro‘z - fors-tojik tilida nav-yangi, ro‘z-kun, ya’ni, yangi kun, yangi yil ma’nolarini ifodalaydi

## Muassasalari
Shaharda 12 ta yirik sanoat korxonalari faoliyati olib bormoqda: „Jizzaxdonmaxsulotlari“ AJ, „Jizzax Akkumlyator Zavodi“ AJ, „Jizzakh Textile“ MCHJ, „Boʻston olami“ MCHJ, „Suvoqava“ DUK, „Oʻzbekenergo“ DAK, „Oʻztransgaz“ AK, „Toza Hudud“ DUK, Manbai" DUK, „Jizzax-Toshtepa Tekstil“ MCHJ, „Jizzax Akkumulyator Zavodi Distributor“ MCHJ, „Master Building Products“ MCHJ. Jizzax shahrida 32 ta maktab, 155 ta maktabgacha taʼlim muassasasi, 51 ta kutubxona, 40 ta sogʻliqni saqlash muassasasi va 12 ta masjid bor. Shuningdek, shaharda 69 ta qoʻshma va xorijiy korxonalar va 1125 ta kichik sanoat korxonalari faoliyat yuritmoqda.

## Aholisi
Jizzax shahar aholisi 188,3 ming kishini tashkil etadi va uning milliy tarkibi: oʻzbeklar (85,6%), ruslar (4,5%), tojiklar (2,0%), tatarlar (1,2%), qozoqlar (1,8%), qirgʻizlar (0,7%) va boshqa millat (4,2%) vakillari.

## Tarixiy yodgorliklari
Jizzaxda „Sayhonsoy qoyatoshlari“dagi suratlar (4,5 ming yil avval), eng qadimgi odamlar yashaganligi tahmin etilayotgan „Peshagʻor gʻori“ madaniy qatlamlari, ikki ming − ikki yarim ming yillik tarixga ega „Mozorsoy yodgorliklari“, „Jomonjar yer osti ehromlari“, qadimgi manbalarda tilga olingan Gaza, Xarakana, Zomin, Sobot, Miq (1,2,3,4,5,6), Marsmanda, undanda qadimiyroq xitoy solnomalarida tilga olingan „Yecha shahri“ qoldiqlari boʻlmish qadimgi qal’alar va shaharlar saqlanib qolgan.

Jizzax viloyatida „Temir darboza“, „Saʼd ibn abu Vaqqos“, „Parpi ota“, „Xoʻjamushkent ota“, „Novqa ota“, „Oʻsmat ota“, „Said Burhoniddin Qilich“, „Xoʻjabogʻbon ota“ kabi koʻplab ziyorat manzillari va qadamjolar bor.

2008-yilning 10-iyun holatiga Jizzax viloyati hududida jami 372 ta madaniy meros obyektlari, shundan 42 ta tarixiy obida va muqaddas ziyoratgohlar, 267 ta arxeologik manzilgohlar, 63 ta monumental yodgorliklar (haykallar, byustlar, hotira maydonlari) „Davlat muhofazasi roʻyxatlari“ga kiritilgan.

## Taʼlimi

### OTM
Jizzax politexnika instituti;

Jizzax davlat pedagogika universiteti;

Mirzo Ulugʻbek nomidagi Oʻzbekiston Milliy universiteti Jizzax filiali;

Qozon federal universitetining Jizzax filiali;

Sambhram Universiteti Jizzax filiali.
### Litsey
Jizzax politexnika instituti qoshidagi akademik litsey;

Jizzax davlat pedagogika instituti qoshidagi „Sayiljoy“ akademik litseyi;

Jizzax davlat pedagogika instituti qoshida 2-raqamli akademik litsey.

### Kollej
Jizzax yengil sanoat kasb-hunar kolleji;

Jizzax tibbiyot kolleji;

Jizzax pedagogika kolleji;

Jizzax arxitektura-qurilish kasb-hunar kolleji;

Jizzax viloyat yuridik kolleji;

Jizzax shahar iqtisodiyot va servis kasb-hunar kolleji.

## Madaniyati
Sharof Rashidov memorial muzeyi.

Hamid Olimjon va Zulfiya memorial muzeyi.

Oʻlkashunoslik muzeyi.

Yunus Rajabiy nomidagi drama teatri.

Bolalar qoʻgʻirchoq teatri.

## Sporti
Jizzax uzoq yillik sport anʼanalariga ega va professional sport faol rivojlanayotgan shahardir. Sportni rivojlantirish Jizzax viloyati madaniyat va sport ishlari boshqarmasi tomonidan nazorat qilinadi.

### Futbol
Shaharda „Soʻgʻdiyona“ futbol klubi bor (1970−1972 va 1975−1976-yillarda „Jizzax“ deb nomlangan). U mezbon uchrashuvlarini 2015-yilda qayta qurilgan va hozirda 11650 tomoshabinga moʻljallangan koʻp maqsadli arena − „Soʻgʻdiyona“ sport majmuasi stadionida oʻtkazadi (sobiq „Markaziy“ stadioni, „Jizzax“ stadioni).

## Mashhur shaxslar
Jizzaxdan koʻpgina mashhur kishilar: Sharof Rashidov − Sovet partizan va davlat rahbari, yozuvchi. 24 yil davomida O‘zbekiston SSR rahbari, O‘zbekiston SSR Kompartiyasi Markaziy Komitetining birinchi kotibi, Sergey Lebedev − rus razvedkachisi, armiya generali, Rossiya tashqi razvedka xizmati direktori (2000−2007), 2007-yil 5-oktyabrdan MDH Bosh kotibi, shoir Hamid Olimjon, Nurali Qobul, adib Sarvar Azimov, Oʻzbekiston xalq artisti Xosiyat Azimova, 1941−45-yillar urushi qahramonlari J. Toʻrayev, Ye. I. Ivanin, G. M. Gubarkov, Mehnat Qahramoni B. Pirmatov va boshqalar yetishib chiqqan. Shaharda „Jizzax ovozi“ gazetasi muntazam nashr etiladi (adadi 2000).

## [[Oʻzbekiston shaharlari hokimlari|Hokimlari]]
Qobilov Asror Askarovich (2009-yil martdan va 2016-yil 16-sentyabrga qadar);

Toʻxtayev Abduqahhor Xasanovich (16-sentyabr 2016-yil − 27 aprel, 2017-yil);

Rahmonqulov Akram Baritdinovich (2017-yil 27 aprel − 2018-yil aprel);

Shukurov Akbar Safarovich (2018-yil 5-apreldan boshlab);

Xolmurodov Komil Adhamovich (2021-yil 19 yanvardan boshlab).

## Galereya

Fayl:JDPU2.jpg|JDPU
Fayl:Jizzax shahri.jpg|Jizzax shahri Sharof Rashidov koʻchasi
Fayl:Jizzax shahridagi yer osti yoʻli.jpg|Jizzax shahrida 2023-yil yangi qurilgan yer osti yoʻli
Fayl:Jizzax shahri koʻchalari.jpg|Jizzax shahri koʻchalari


## Adabiyotlar
* Haydarov H., Jizzax viloyati tarixi, T., 1996.
## Manbalar